CELEX: 52018PC0727
Language: ro
Date: 2018-11-05
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2010/99/UE privind autorizarea Republicii Lituania de a prelungi aplicarea unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 5.11.2018
            COM(2018) 727 final
            2018/0376(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare 2010/99/UE privind autorizarea Republicii Lituania de a prelungi aplicarea unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată („Directiva TVA”
                  1
               ), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA-ului sau pentru a preveni anumite forme de evaziune fiscală sau de evitare a obligațiilor fiscale.
            
            
               Prin scrisoarea înregistrată de Comisie la 27 aprilie 2018, Republica Lituania a solicitat autorizația de a continua să aplice o măsură de derogare de la articolul 193 din Directiva TVA, care stabilește persoana căreia îi revine obligația plății taxei pe valoarea adăugată. Prin scrisoarea înregistrată de Comisie la 23 iulie 2018, Republica Lituania a prezentat un raport privind aplicarea acestei măsuri. 
            
            
               În conformitate cu articolul 395 alineatul (2) din Directiva TVA, Comisia a informat celelalte state membre, prin scrisorile din 16 august 2018, cu privire la cererea înaintată de Republica Lituania, cu excepția Spaniei și a Ciprului care au fost informate prin scrisorile din 17 august 2018. Prin scrisoarea din 20 august 2018, Comisia a notificat Republicii Lituania că dispune de toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Ca regulă generală, articolul 193 din Directiva TVA prevede că TVA-ul se plătește, în mod normal, de orice persoană impozabilă ce efectuează o livrare de bunuri sau o prestare de servicii.
               
               
                  În conformitate cu articolul 395 din Directiva TVA, dacă au fost autorizate de Consiliu, statele membre pot aplica măsuri de derogare de la dispozițiile Directivei TVA, în scopul simplificării procedurii de colectare a TVA sau al prevenirii anumitor forme de evaziune fiscală sau de evitare a obligațiilor fiscale.
               
               
                  Republica Lituania a solicitat continuarea aplicării mecanismului de taxare inversă în cazul livrărilor de lemn, precum și în cazul livrării de bunuri și de servicii de către o persoană impozabilă aflată în procedură de insolvență sau de restructurare sub supraveghere judiciară, adică să desemneze persoana căreia îi sunt furnizate aceste bunuri sau servicii ca fiind persoana obligată la plata TVA.
               
            
            
               Măsura de derogare pentru Republica Lituania a fost acordată inițial prin Decizia 2006/388/CE a Consiliului din 15 mai 2006
                  2
                până la 31 decembrie 2009, apoi a fost acordată din nou prin Decizia de punere în aplicare 2010/99/UE a Consiliului din 16 februarie 2010
                  3
                până la 31 decembrie 2012, prin Decizia de punere în aplicare 2012/704/UE a Consiliului din 13 noiembrie 2012
                  4
                până la 31 decembrie 2015 și prin Decizia de punere în aplicare (UE) 2015/2395 a Consiliului din 10 decembrie 2015
                  5
                până la 31 decembrie 2018.
            
            
               
                  În cererea sa actuală și în raportul său de evaluare, Republica Lituania a informat Comisia că aplicarea mecanismului de taxare inversă pentru livrările de lemn, precum și pentru livrările de bunuri și de servicii de către o persoană impozabilă aflată în procedură de insolvență sau de restructurare s-a dovedit a fi foarte eficace pentru a preveni frauda. Mecanismul de taxare inversă nu este doar un mijloc care simplifică controlul și colectarea TVA de către administrația fiscală, ci este, de asemenea, o modalitate de a-i încuraja pe contribuabili să își respecte obligațiile. Potrivit Republicii Lituania, numărul de încălcări în sectoarele menționate mai sus a scăzut semnificativ de la introducerea mecanismului de taxare inversă. În plus, această măsură specială nu are un impact negativ asupra sumei totale a veniturilor din TVA colectate în etapa consumului final și, prin urmare, nu afectează resursele proprii ale Uniunii provenite din TVA.
               
               
                  În general, derogările se acordă pe o perioadă limitată, pentru a se putea evalua dacă măsura specială respectivă este sau nu adecvată și eficace și pentru a acorda statelor membre timpul necesar pentru a introduce alte măsuri convenționale care să le permită să remedieze problema respectivă până la expirarea măsurii de derogare, ceea ce face ca prelungirea derogării să fie inutilă. O derogare care permite utilizarea mecanismului de taxare inversă este acordată numai în mod excepțional pentru anumite sectoare afectate de fraudă și constituie un mijloc de ultimă instanță. 
               
            
            
               Având în vedere situația de drept și de fapt neschimbată, se propune, prin urmare, o ultimă prelungire a măsurii de derogare, prin care să i se permită Republicii Lituania să aplice în continuare această măsură de derogare până la 31 decembrie 2021. Până la expirarea acestei derogări, Republica Lituania ar trebui să pună în aplicare alte măsuri convenționale destinate să combată frauda în materie de TVA și să prevină răspândirea acesteia în sectorul lemnului și în cazul persoanelor impozabile aflate în procedură de insolvență sau de restructurare. În consecință, nu ar trebui să mai fie necesară derogarea de la articolul 193 din Directiva 2006/112/CE în ceea ce privește aceste livrări de bunuri și de servicii.
            
            
               •Coerența cu dispozițiile existente în domeniul de politică
            
            
               
                  Derogări similare au fost acordate și altor state membre în temeiul articolului 193 din Directiva TVA.
               
               
                  Măsura propusă este, prin urmare, în concordanță cu dispozițiile existente din Directiva TVA. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Articolul 395 din Directiva TVA.
               
            
         
         
            
               •Subsidiaritate (pentru competența neexclusivă) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitate
            
            
               
                  Decizia se referă la o autorizare acordată unui stat membru la cererea acestuia și nu constituie o obligație. 
               
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit.
            
            
               •Alegerea instrumentului
            
            
               Instrumentul propus: Decizie de punere în aplicare a Consiliului.
            
            
               În temeiul articolului 395 din Directiva 2006/112/CE a Consiliului, derogarea de la dispozițiile comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               
                  Prezenta propunere se bazează pe o cerere înaintată de Republica Lituania și vizează doar acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Propunerea de decizie de punere în aplicare a Consiliului autorizează Republica Lituania să aplice în continuare, pe o perioadă de timp limitată, mecanismul de taxare inversă pentru livrările de lemn, precum și livrările de bunuri și de servicii de către o persoană impozabilă aflată în procedură de insolvență sau de restructurare sub supraveghere judiciară. Acest mecanism vizează combaterea fraudei în respectivele sectoare. De asemenea, el simplifică colectarea și controlul de către administrația fiscală a corectitudinii plăților TVA și îi încurajează pe contribuabili să își respecte obligațiile.
               
               
                  Potrivit Republicii Lituania, prelungirea acestei măsuri nu va avea un impact negativ asupra sumei totale a veniturilor din TVA colectate în etapa finală a consumului și, prin urmare, nu afectează resursele proprii provenite din TVA ale Uniunii.
               
            
            
               4.IMPLICAȚII BUGETARE
            
            
               Propunerea nu are nicio implicație pentru bugetul UE. 
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
         
         
            
               Propunerea este limitată în timp.
            
            
            
               2018/0376 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare 2010/99/UE privind autorizarea Republicii Lituania de a prelungi aplicarea unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  6
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Decizia 2006/388/CE a Consiliului
                  7
                a autorizat Lituania să aplice o măsură de derogare de la articolul 21 din Directiva 77/388/CEE
                  8
                pentru a desemna persoana impozabilă către care se efectuează livrări de bunuri și de servicii în cazul procedurilor de insolvență sau al procedurilor de restructurare sub supraveghere judiciară, precum și livrări de lemn ca fiind persoana obligată la plata taxei pe valoarea adăugată (TVA) datorate pentru livrările respectivelor bunuri și servicii. 
            
            
               (2)În conformitate cu Decizia de punere în aplicare 2010/99/UE a Consiliului
                  9
               , Lituania a fost autorizată, prin derogare de la articolul 193 din Directiva 2006/112/CE, să continue să desemneze, până la 31 decembrie 2012, persoana impozabilă către care se efectuează următoarele livrări de bunuri și de servicii ca fiind persoana obligată la plata TVA: livrările de bunuri și de servicii de către o persoană impozabilă aflată în procedură de insolvență sau în procedură de restructurare sub supraveghere judiciară și livrările de lemn. Autorizația de a aplica măsura de derogare a fost prelungită ulterior prin Decizia de punere în aplicare 2012/704/UE a Consiliului
                  10
                până la 31 decembrie 2015 și prin Decizia de punere în aplicare (UE) 2015/2395 a Consiliului
                  11
                până la 31 decembrie 2018. 
            
            
               (3)Prin scrisoarea înregistrată de Comisie la 27 aprilie 2018, Lituania a solicitat autorizația de a continua să aplice o măsură de derogare de la articolul 193 din Directiva 2006/112/CE pentru livrările de lemn și livrările de bunuri și de servicii de către o persoană impozabilă aflată în procedură de insolvență sau în procedură de restructurare sub supraveghere judiciară. Prin scrisoarea înregistrată de Comisie la 23 iulie 2018, Lituania a prezentat Comisiei un raport privind aplicarea măsurii respective, astfel cum se prevede la articolul 2 al treilea paragraf din Decizia de punere în aplicare 2010/99/UE. 
            
            
               (4)În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisorile din 16 august 2018, cu privire la cererea înaintată de Lituania, cu excepția Spaniei și a Ciprului care au fost informate prin scrisorile din 17 august 2018. Prin scrisoarea din 20 august 2018, Comisia a notificat Lituaniei că deține toate informațiile necesare pentru a analiza cererea.
            
            
               (5)Deseori, din cauza dificultăților financiare, persoanele impozabile aflate în procedură de insolvență sau în procedură de restructurare nu sunt în măsură să plătească TVA-ul pe care îl facturează pentru bunurile și serviciile lor. Totodată, Lituania întâmpină probleme pe piața lemnului, din cauza naturii acesteia și a societăților implicate. Piața este dominată de întreprinderi locale de mici dimensiuni, adesea revânzători și intermediari, care s-au dovedit a fi dificil de controlat de către autoritățile fiscale. Forma cea mai frecventă de evaziune constă în facturarea livrărilor urmată de dispariția furnizorului înainte de plata TVA, clientul dispunând însă de o factură valabilă care îi permite deducerea acestei taxe. Potrivit Lituaniei, această situație, care a justificat aplicarea măsurii de derogare, nu s-a schimbat și continuă să existe. Anchetele și analiza aplicării măsurii de derogare efectuate de autoritățile fiscale lituaniene au demonstrat eficacitatea acesteia în prevenirea fraudei în domeniul TVA în cazul persoanelor impozabile aflate în procedură de insolvență sau de restructurare, precum și în cazul tranzacțiilor de pe piața lemnului. 
            
            
               (6)Prin urmare, Lituania ar trebui să fie autorizată să aplice măsura de derogare pentru o nouă perioadă limitată, și anume până la 31 decembrie 2021. 
            
            
               (7)În general, derogările se acordă pe o perioadă limitată, pentru a se putea evalua dacă măsura de derogare respectivă este sau nu adecvată și eficace. Derogările acordă statelor membre timpul necesar pentru a introduce alte măsuri convenționale care să le permită să remedieze problema respectivă până la expirarea măsurii de derogare, ceea ce face ca prelungirea derogării să fie inutilă. O derogare care permite utilizarea mecanismului de taxare inversă este acordată numai în mod excepțional pentru anumite sectoare afectate de fraudă și constituie un mijloc de ultimă instanță. Prin urmare, până la expirarea acestei derogări, Lituania ar trebui să pună în aplicare alte măsuri convenționale destinate să combată frauda în materie de TVA și să prevină răspândirea acesteia în sectorul lemnului și în cazul persoanelor impozabile aflate în procedură de insolvență sau de restructurare și, în consecință, nu ar trebui să mai fie necesară derogarea de la articolul 193 din Directiva 2006/112/CE în ceea ce privește aceste livrări de bunuri și de servicii.
            
            
               (8)Măsura de derogare nu va avea un impact negativ asupra resurselor proprii ale Uniunii provenite din TVA.
            
            
               (9)Prin urmare, Decizia de punere în aplicare 2010/99/UE ar trebui modificată în consecință,
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               Articolul 2 din Decizia de punere în aplicare 2010/99/UE se înlocuiește cu următorul text: 
            
            
               „Articolul 2
            
            
               Prezenta decizie se aplică până la 31 decembrie 2021.”
            
            
               Articolul 2
            
            
               Prezenta decizie se aplică de la 1 ianuarie 2019. 
            
            
               Articolul 3
            
            
               Prezenta decizie se adresează Republicii Lituania.
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        JO L 150, 3.6.2006, p. 13.
               
               
                  
                     (3)
                  
                        JO L 45, 20.2.2010, p. 10.
               
               
                  
                     (4)
                  
                        JO L 319, 16.11.2012, p. 7.
               
               
                  
                     (5)
                  
                        JO L 332, 18.12.2015, p. 140.
               
               
                  
                     (6)
                  
                        JO L 347, 11.12.2006, p. 1.
               
               
                  
                     (7)
                  
                        Decizia 2006/388/CE a Consiliului din 15 mai 2006 privind autorizarea Republicii Lituania de a aplica o măsură de derogare de la dispozițiile articolului 21 din a șasea Directivă 77/388/CEE privind armonizarea legislațiilor statelor membre în materie de impozite pe cifra de afaceri (JO L 150, 3.6.2006, p. 13).
               
               
                  
                     (8)
                  
                        A șasea directivă 77/388/CEE a Consiliului din 17 mai 1977 privind armonizarea legislațiilor statelor membre referitoare la impozitele pe cifra de afaceri – sistemul comun al taxei pe valoarea adăugată: baza unitară de evaluare (JO L 145, 13.6.1977, p. 1).
               
               
                  
                     (9)
                  
                        Decizia de punere în aplicare 2010/99/UE a Consiliului din 16 februarie 2010 privind autorizarea Republicii Lituania de a prelungi aplicarea unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată (JO L 45, 20.2.2010, p. 10).
               
               
                  
                     (10)
                  
                        Decizia de punere în aplicare 2012/704/UE a Consiliului din 13 noiembrie 2012 de modificare a Deciziei de punere în aplicare 2010/99/UE privind autorizarea Republicii Lituania de a prelungi aplicarea unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată (JO L 319, 16.11.2012, p. 7).
               
               
                  
                     (11)
                  
                        Decizia de punere în aplicare (UE) 2015/2395 a Consiliului din 10 decembrie 2015 de modificare a Deciziei de punere în aplicare 2010/99/UE privind autorizarea Republicii Lituania de a prelungi aplicarea unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată (JO L 332, 18.12.2015, p. 140).